12.5. Eszköz útmutatók (device.hints)
Vissza | 12. fejezet - A FreeBSD rendszerindítási folyamata | Előre

## 12.5. Eszköz útmutatók (device.hints)

Írta: Rhodes, Tom.

### Megjegyzés:

Ez a lehetőség csak a FreeBSD 5.0 vagy annál későbbi verzióiban jelenik meg.

A rendszerindítás kezdeti szakaszában a loader(8) beolvassa a device.hints(5) állományt. Ebben az állományban tárolódnak a gyakran csak „eszköz útmutatóknak” nevezett változók, amelyek a rendszermag számára nyújtanak hasznos információkat az indulás során. Ezeket az „útmutatókat” az eszközmeghajtók hasznosítják az általuk ismert eszközök beállítása során.

Az eszközökre vonatkozó ilyen jellegű útmutatások a harmadik fázisban megjelenő parancssorban is megadhatóak. A változókat a `set` (beállít) parancs segítségével tudjuk felvenni, míg az `unset` (eltávolít) paranccsal tudunk törölni, valamint a `show` (megmutat) paranccsal megjeleníteni az értéküket. Sőt, ezen a ponton a `/boot/device.hints` állománnyal már beállított változókat is felülbírálhatjuk. A rendszerindító parancssorában elvégzett módosítások viszont nem fognak megmaradni, és a következő rendszerindítás alkalmával elvesznek.

Ahogy a rendszerünk használatra kész állapotba került, a kenv(1) parancs használható a változók értékeinek listázásához.

A `/boot/device.hints` állományban soronként egy-egy változót tudunk megadni, illetve a kettőskereszttel („#”) bevezetve megjegyzéseket illeszthetünk bele. A sorok szerkezete az alábbi:

    útmutató.meghajtó.egység.kulcsszó="érték"

A harmadik fázisban pedig így adhatjuk meg:

    set útmutató.meghajtó.egység.kulcsszó=érték

Itt a `meghajtó` az eszközmeghajtó neve, az `egység` az eszközmeghajtó által kezelt egyik egység sorszáma, a `kulcsszó` pedig az útmutatáshoz tartozó kulcsszó. Ez a következők egyike lehet:

- `at`: az útmutatás az eszköz által használt buszra vonatkozik.

- `port`: az útmutatás az eszköz által használt I/O-címre vonatkozik.

- `irq`: az útmutatás az eszköz által használt megszakítás sorszámára vonatkozik.

- `drq`: az útmutatás az eszköz által használt DMA-csatorna sorszámára vonatkozik.

- `maddr`: az útmutatás az eszköz által használt fizikai memóriaterület kezdőcímére vonatkozik.

- `flags`: az eszközhöz tartozó bitek beállítása.

- `disabled`: ha az értéke `1`, akkor az adott eszköz használatát letiltjuk.

Az eszközmeghajtók elfogadhatnak (vagy várhatnak) olyan útmutatásokat is, amelyek itt nem szerepelnek, ezért mindegyik esetében érdemes áttekinteni a hozzájuk tartozó man oldalt. Bővebb információért lásd a device.hints(5), kenv(1), loader.conf(5) és loader(8) man oldalakat.

Vissza | Fel | Előre
12.4. Kapcsolat a rendszermaggal a rendszerindítás folyamán | Főoldal | 12.6. Init: A folyamatirányítás elindítása

Ha kérdése van a FreeBSD-vel kapcsolatban, a következő címre írhat (angolul): <questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.